Saoediërs moet opdok oor gesteelde plante in Wes-KaapArgieffoto (Foto: Thomas Martin/Pixabay) Drie verdagtes is in hegtenis geneem en ŉ boete van R2 miljoen opgelê in verband met gesteelde flora uit die Wes-Kaap. “Op 10 Oktober het ses mans, ná hulle ŉ aand in ŉ gastehuis in ŉ dorp in die Noord-Kaap oornag het, na Kaapstad vertrek. Hulle het vermoedelik gesteelde eiendom in hulle besit gehad,” sê ao. Joseph Swartbooi, woordvoerder van die polisie. “Lede van die polisie op die grens met die Wes-Kaap is in kennis gestel en hulle het die verdagte motor op die N7 opgemerk. Die voertuig is naby Bitterfontein voorgekeer en die insittendes is deursoek. Daar is beslag gelê op verskeie sakke plantsaad. Die ses mans is in hegtenis geneem op aanklag van die besit van flora sonder die nodige dokumentasie.” Drie mans van Saoedi-Arabië, tussen 25 en 50 jaar oud, het skuld beken en is op 1 November ŉ boete van R2 miljoen opgelê in die Vredendal-streekhof. “Die saak teen die oorblywende drie mans, wat oorgehaal is om hulle te help, is voorlopig in die hof teruggetrek.” Andricus van der Westhuizen, die DA se provinsiale woordvoerder oor landbou, omgewingsake en ontwikkelingsbeplanning, sê hy verwelkom die uitspraak. “Die drie individue van Saoedi-Arabië, wat ook skuldig bevind is op aanklag van geldwassery, is beveel om Suid-Afrika binne 48 uur te verlaat. Hulle het beken dat hulle op 7 Oktober na die land gereis het met die uitsluitlike doel om die flora te bekom en dit na hul eie land uit te voer.” Van der Westhuizen sê dié voorval is ŉ bewys dat dit nie bloot ŉ niksbeduidende misdaad is nie. “Die stroop van plante vorm deel van ŉ ingewikkelde internasionale web van sindikate wat toegewyd is tot die diefstal van ons nasionale erfenis.” Die staande komitee oor landbou en omgewingsake in die Wes-Kaapse parlement het die Knersvlakte in September vanjaar besoek en is in kennis gestel dat die stropery van vetplante en ander plante die afgelope vier jaar beduidend toegeneem het. Vredendal is die episentrum van dié diefstal. CapeNature het onthul dat owerhede maandeliks gemiddeld 12 000 plante konfiskeer. Die komitee het CapeNature geloof vir sy pogings om verskeie rolspelers bekwaam te maak in die stryd teen stropery. “Die waarde van opleiding en samewerking werp vrug af. Terwyl CapeNature met die SAPD en die Nasionale Vervolgingsgesag saamwerk om suksesvolle vervolging te verseker, is die realiteit egter dat plaaslike en provinsiale owerhede nie dié stryd alleen kan takel nie. Die DA benadruk ons versoek aan minister Barbara Creecy en die nasionale departement van omgewingsake, bosbou en visserye om ondersteuning te bied deur finansiering en om met haar eweknieë in wetstoepassing in gesprek te tree vir dringende ondersteuning om dié misdaad te bekamp.”